CELEX: 
Language: mt
Date: 2022-07-12 00:00:00
Title: REGOLAMENT DELEGAT TAL-KUMMISSJONI (UE) .../... li jestendi l-perjodu ta’ tranżizzjoni biex ikompli għaddej l-għoti tas-servizzi ta’ finanzjament kollettiv f’konformità mal-liġi nazzjonali kif imsemmi fl-Artikolu 48(1) tar-Regolament (UE) 2020/1503 tal-Parlament Ewropew u tal-Kunsill

MEMORANDUM TA’ SPJEGAZZJONI
            
            
               1.KUNTEST TAL-ATT DELEGAT
            
            
               L-Artikolu 48(1) tar-Regolament (UE) 2020/1503 dwar Fornituri Ewropej ta’ Servizzi ta’ Finanzjament Kollettiv għan-negozji (“ir-Regolament”) jipprevedi perjodu ta’ tranżizzjoni fir-rigward tas-servizzi ta’ finanzjament kollettiv ipprovduti f’konformità mal-liġi nazzjonali. Il-perjodu ta’ tranżizzjoni jintemm fl-10 ta’ Novembru 2022. 
            
            
               Skont l-Artikolu 48(3) tar-Regolament, il-Kummissjoni tista’ tagħti estensjoni tal-perjodu ta’ tranżizzjoni bi 12-il xahar (jiġifieri sal-10 ta’ Novembru 2023), wara li tkun ikkunsidrat l-applikazzjoni tar-Regolament għall-fornituri ta’ servizzi ta’ finanzjament kollettiv li jipprovdu servizzi ta’ finanzjament kollettiv fuq bażi nazzjonali biss, u l-impatt tar-Regolament fuq l-iżvilupp tas-swieq nazzjonali u fuq l-aċċess għall-finanzjament. Ir-Regolament ma jippermettix estensjonijiet oħra wara l-10 ta’ Novembru 2023, u l-fornituri ta’ servizzi ta’ finanzjament kollettiv li ma jkunux irċevew awtorizzazzjoni sal-10 ta’ Novembru 2023 se jkollhom jissospendu l-operazzjonijiet sakemm tingħata tali awtorizzazzjoni.
            
            
               Il-Kummissjoni qed tipproponi li testendi l-perjodu ta’ tranżizzjoni għas-servizzi ta’ finanzjament kollettiv ipprovduti f’konformità mal-liġi nazzjonali (jiġifieri awtorizzati qabel l-10 ta’ Novembru 2021) sal-10 ta’ Novembru 2023, permezz ta’ dan l-Att Delegat. 
            
            
               2.KONSULTAZZJONIJIET QABEL L-ADOZZJONI TAL-ATT
            
            
               F’konformità mal-Artikolu 48(3) tar-Regolament, fid-29 ta’ Marzu 2022 il-Kummissjoni talbet parir tekniku lill-Awtorità Ewropea tat-Titoli u s-Swieq (ESMA, European Securities and Markets Authority). Il-kamp ta’ applikazzjoni tal-parir kien:
            
            
               1.L-applikazzjoni tar-Regolament għall-fornituri ta’ servizzi ta’ finanzjament kollettiv li jipprovdu servizzi ta’ finanzjament kollettiv fuq bażi nazzjonali biss; 
            
            
               2.L-impatt tar-Regolament fuq l-iżvilupp tas-swieq nazzjonali tal-finanzjament kollettiv u fuq l-aċċess għall-finanzi; kif ukoll
            
            
               3.Ir-rilevanza tal-estensjoni tal-perjodu ta’ tranżizzjoni.
            
            
               Il-Kummissjoni rċeviet il-parir tekniku mill-ESMA fid-19 ta’ Mejju 2022. Bħala bażi għall-parir tagħha, l-ESMA wettqet għadd ta’ konsultazzjonijiet immirati mal-Awtoritajiet Nazzjonali Kompetenti u ma’ operaturi partikolari tas-suq.
            
            
               Il-parir tekniku, ikkonfermat mill-eżitu tal-konsultazzjonijiet, ikkonkluda li:  
            
            
               1.Mhuwiex possibbli li jiġi vvalutat l-impatt tar-Regolament peress li hemm biss ftit każijiet ta’ pjattaformi li oriġinarjament huma awtorizzati skont il-liġi nazzjonali li issa qed joperaw fl-ambitu tar-Regolament; 
            
            
               2.L-applikazzjoni tar-Regolament għall-pjattaformi eżistenti mill-10 ta’ Novembru 2022 tista’ tirriżulta fi tfixkil għal xi swieq nazzjonali kbar minħabba l-inabbiltà biex il-pjattaformi eżistenti kollha jiġu awtorizzati mill-ġdid fil-ħin u biex il-pjattaformi ta’ finanzjament kollettiv jadattaw l-operazzjonijiet kummerċjali tagħhom għal qafas usa’ u aktar granulari (meta mqabbel ma’ dak nazzjonali), li jwassal għal riskji serji ta’ interruzzjoni fil-forniment ta’ servizzi ta’ finanzjament kollettiv minn operaturi kbar, b’konsegwenzi wkoll għall-investituri fuq dawn il-pjattaformi u għall-integrità ta’ dawn is-swieq; 
            
            
               3.L-estensjoni tal-perjodu ta’ tranżizzjoni hija ġġustifikata, iżda għall-pjattaformi li talbu awtorizzazzjoni mill-ġdid skont ir-reġim il-ġdid tal-ECSPR qabel l-1 ta’ Ottubru 2022 biss.
            
            
               Filwaqt li tibni fuq il-parir tekniku tal-ESMA, il-Kummissjoni wettqet il-valutazzjoni tagħha, li kkonkludiet li r-riskju ta’ tfixkil għal xi swieq nazzjonali kbar huwa tabilħaqq għoli u għalhekk hija meħtieġa estensjoni tal-perjodu ta’ tranżizzjoni għas-servizzi ta’ finanzjament kollettiv ipprovduti f’konformità mal-liġi nazzjonali. Din l-estensjoni tingħata lill-fornituri kollha tas-servizzi ta’ finanzjament kollettiv li attwalment joperaw skont il-liġi nazzjonali.
            
            
               3.ELEMENTI ĠURIDIĊI TAL-ATT DELEGAT
            
            
               Id-dritt ta’ adozzjoni ta’ att delegat huwa previst skont l-Artikolu 44 tar-Regolament.
            
            
               Il-perjodu ta’ tranżizzjoni previst fl-Artikolu 48(1) tar-Regolament huwa estiż b’perjodu ta’ 12-il xahar, sal-10 ta’ Novembru 2023, f’konformità mal-Artikolu 48(3) tar-Regolament.
            
         
         
            
               REGOLAMENT DELEGAT TAL-KUMMISSJONI (UE) .../...
            
            
               ta’ 12.7.2022
            
            
               li jestendi l-perjodu ta’ tranżizzjoni biex ikompli għaddej l-għoti tas-servizzi ta’ finanzjament kollettiv f’konformità mal-liġi nazzjonali kif imsemmi fl-Artikolu 48(1) tar-Regolament (UE) 2020/1503 tal-Parlament Ewropew u tal-Kunsill
            
            
               (Test b’rilevanza għaż-ŻEE)
            
            
               IL-KUMMISSJONI EWROPEA,
            
            
               Wara li kkunsidrat it-Trattat dwar il-Funzjonament tal-Unjoni Ewropea,
            
            
               Wara li kkunsidrat ir-Regolament (UE) 2020/1503 tal-Parlament Ewropew u tal-Kunsill tas-7 ta’ Ottubru 2020 dwar fornituri Ewropej ta’ servizzi ta’ finanzjament kollettiv għan-negozji, u li jemenda r-Regolament (UE) 2017/1129 u d-Direttiva (UE) 2019/1937
                  1
               , u b’mod partikolari l-Artikolu 48(3) tiegħu,
            
            
               Billi:
            
            
               (1)Skont l-Artikolu 48(1) tar-Regolament (UE) 2020/1503, il-fornituri ta’ servizzi ta’ finanzjament kollettiv li jkunu ġew awtorizzati skont il-liġi nazzjonali qabel il-10 ta’ Novembru 2021 jistgħu jkomplu joffru s-servizzi ta’ finanzjament kollettiv f’konformità ma’ dik il-liġi nazzjonali sal-10 ta’ Novembru 2022. Dan il-perjodu ta’ tranżizzjoni ġie introdott biex l-fornituri ta’ servizzi ta’ finanzjament kollettiv li diġà joperaw jkollhom biżżejjed żmien biex jadattaw l-attivitajiet kummerċjali tagħhom għar-reġim legali l-ġdid u biex ikollhom biżżejjed żmien biex japplikaw għal awtorizzazzjoni skont dan, u biex l-awtoritajiet kompetenti jiġbru biżżejjed informazzjoni u riżorsi biex jiżguraw tranżizzjoni li ma tfixkilx is-suq. 
            
            
               (2)L-Artikolu 48(3) tar-Regolament (UE) 2020/1503 jirrikjedi li l-Kummissjoni tivvaluta l-applikazzjoni tar-Regolament (UE) 2020/1503 għall-fornituri ta’ servizzi ta’ finanzjament kollettiv li jipprovdu servizzi ta’ finanzjament kollettiv fuq bażi nazzjonali biss u l-impatt ta’ dan ir-Regolament fuq l-iżvilupp tas-swieq nazzjonali tal-finanzjament kollettiv u fuq l-aċċess għall-finanzi. Abbażi ta’ din il-valutazzjoni l-Kummissjoni tista’ testendi l-perjodu ta’ tranżizzjoni msemmi fl-Artikolu 48(1) ta’ dan ir-Regolament darba, b’perjodu ta’ 12-il xahar.
            
            
               (3)Il-Kummissjoni kkonkludiet, wara l-valutazzjoni tagħha fejn qieset il-parir tekniku mħejji mill-ESMA li wasal fid-19 ta’ Mejju 2022, li l-estensjoni tal-perjodu ta’ tranżizzjoni bi 12-il xahar hija meħtieġa biex jiġi evitat tfixkil fis-swieq nazzjonali l-kbar tal-finanzjament kollettiv. It-tfixkil jiġi kkawżat min-nuqqas ta’ kapaċità ta’ ċerti awtoritajiet kompetenti biex ilestu l-proċeduri ta’ awtorizzazzjoni sal-10 ta’ Novembru 2022 u mill-inabbiltà tal-pjattaformi ta’ finanzjament kollettiv li joperaw fl-ambitu tal-liġi nazzjonali biex jadattaw ruħhom għal qafas aktar komprensiv fil-ħin.
            
            
               (4)Minħabba r-riskju għoli ta’ tfixkil fis-suq, huwa għalhekk xieraq li l-perjodu ta’ tranżizzjoni msemmi fl-Artikolu 48(1) tar-Regolament (UE) 2020/1503 jiġi estiż bi 12-il xahar, sal-10 ta’ Novembru 2023, biex il-pjattaformi ta’ finanzjament kollettiv li joperaw fl-ambitu tal-liġi nazzjonali u l-awtoritajiet kompetenti jingħataw biżżejjed żmien biex jadattaw ruħhom għar-reġim il-ġdid.
            
            
               (5)Sabiex il-perjodu ta’ tranżizzjoni eżistenti jiġi estiż qabel l-iskadenza tiegħu jew malajr kemm jista’ jkun wara l-iskadenza tiegħu, jenħtieġ li dan ir-Regolament jidħol fis-seħħ b’urġenza u jkun applikabbli sa mhux aktar tard mill-11 ta’ Novembru 2022. 
            
            
               ADOTTAT DAN IR-REGOLAMENT:
            
            
               Artikolu 1
            
            
               Il-perjodu ta’ tranżizzjoni msemmi fl-Artikolu 48(1) tar-Regolament (UE) Nru 2020/1503 huwa estiż sal-10 ta’ Novembru 2023.
            
            
               Artikolu 2
            
            
               Dan ir-Regolament għandu jidħol fis-seħħ fil-jum wara dak tal-pubblikazzjoni tiegħu f’Il-Ġurnal Uffiċjali tal-Unjoni Ewropea.
            
            
               Dan ir-Regolament għandu japplika mill-11 ta’ Novembru 2022.
            
            
               Dan ir-Regolament għandu jorbot fl-intier tiegħu u japplika direttament fl-Istati Membri kollha.
            
         
         
            
               Magħmul fi Brussell, 12.7.2022
            
            
               
                     Għall-Kummissjoni
               
               
                     Il-President
                     Ursula VON DER LEYEN
               
            
         
         
            
                  
                     (1)
                  
                        ĠU L 347, 20.10.2020, p.1.